**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  
ՕՐԵՆՔԸ**

**«ԲՆԱԿՉՈՒԹՅԱՆ ԲԺՇԿԱԿԱՆ ՕԳՆՈՒԹՅԱՆ ԵՎ ՍՊԱՍԱՐԿՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Բնակչության բժշկական օգնության և սպասարկման մասին» Հայաստանի Հանրապետության 1996 թվականի մարտի 4-ի ՀՕ-42 օրենքի (այսուհետ՝ օրենք) 2-րդ հոդվածի 1-ին մասի 20-րդ կետում «հավաստագրեր» բառից հետո լրացնել «և անհատական լիցենզիա.» բառերը:

**Հոդված 2.** Օրենքի2-րդ հոդվածի`

1) 1-ին մասը 22-րդ կետից հետո լրացնել նոր` 22.1-րդ և 22.2-րդ կետերով` հետևյալ բովանդակությամբ.

«22.1) անհատական լիցենզիա` ավագ բուժաշխատողի` առողջապահության բնագավառում որոշակի մասնագիտական գործունեության տեսակով զբաղվելու իրավունքը հաստատող պաշտոնական թույլտվություն.

22.2) անցումային անհատական լիցենզիա՝ կլինիկական օրդինատուրայում (կլինիկական ռեզիդենտուրայում), ռազմական բարձրագույն հետբուհական հաստատություններում ուսումնառող անձանց բարձրագույն բժշկական կրթության հենքի վրա ոչ ինքնուրույն, հսկողության ներքո լիազոր մարմնի կողմից սահմանված ծավալով մասնագիտական գործունեություն իրականացնելու իրավունքը հաստատող պաշտոնական թույլտվություն.

2) 1-ին մասի 37-րդ կետը շարադրել հետևյալ խմբագրությամբ.

«37) շարունակական մասնագիտական զարգացման հավաստագիր (այսուհետ` ՇՄԶ հավաստագիր)` ավագ բուժաշխատողի անհատական լիցենզիա ստանալու, ինչպես նաև և վերջինիս ժամկետը երկարաձգման համար անհրաժեշտ, սույն օրենքով նախատեսված դեպքերում, շարունակական մասնագիտական զարգացման կրեդիտներ (այսուհետ` ՇՄԶ կրեդիտներ) հավաքելու և վերջին հինգ տարվա ընթացքում առնվազն երեք տարի մասնագիտական գործունեություն իրականացնելու փաստը հավաստող փաստաթուղթ, իսկ միջին բուժաշխատողների համար` ինքնուրույն մասնագիտական գործունեությունը շարունակելու թույլտվություն, որը տրվում է սույն օրենքով նախատեսված դեպքերում ՇՄԶ կրեդիտներ հավաքելու և վերջին հինգ տարվա ընթացքում առնվազն երեք տարի մասնագիտական գործունեություն իրականացնելու դեպքում.»:

**Հոդված 3.** Օրենքի9-րդ հոդվածի 1-ին մասում «ավագ և միջին բուժաշխատողների» բառերը փոխարինել «ավագ, միջին, կրտսեր բուժաշխատողների, կլինիկական օրդինատորների (կլինիկական ռեզիդենտների), առողջապահության բնագավառի մարդկային ներուժի ձևավորմանը մասնակցող բարձրագույն մասնագիտական կրթություն իրականացնող, նախնական մասնագիտական (արհեստագործական) կամ միջին մասնագիտական ուսումնական հաստատություններում ուսումնառող և նշված հաստատություններն ավարտած անձանց» բառերով:

**Հոդված 4. Օրենքի** 28-րդ հոդվածի 1-ին մասի 9-րդ կետը շարադրել հետևյալ խմբագրությամբ.

«9) անհատական լիցենզիա կամ անցումային անհատական լիցենզիա չունեցող անձի, ինչպես նաև միջին բուժաշխատող հանդիսացող և ՇՄԶ հավաստագիր չունեցող անձի հետ դադարեցնել աշխատանքային հարաբերությունները` օրենսդրությամբ սահմանված կարգով.»:

**Հոդված 5. Օ**րենքի 29-րդ հոդվածի 2-րդ մասում «, բժշկական և ոչ բժշկական մասնագիտությունների, ինչպես նաև նեղ մասնագիտությունների ցանկերը» բառերը փոխարինել «հիմնական մասնագիտությունների և նեղ մասնագիտացումների ցանկերը» բառերով:

**Հոդված 6.** Օրենքի 31-րդ հոդվածի 1-ին մասի 8-րդ կետից հետո լրացնել նոր 8.1-րդ կետով` հետևյալ բովանդակությամբ.

«8.1) ավագ բուժաշխատողը` օրենսդրությամբ սահմանված կարգով ունենալ անհատական լիցենզիա, իսկ կլինիկական օրդինատորը (կլինիկական ռեզիդենտը), ռազմական բարձրագույն հետբուհական ուսուցում իրականացնող հաստատություններում ուսումնառող անձը` անցումային անհատական լիցենզիա.»:

**Հոդված 7.** Օրենքի 34-րդ հոդվածի 7-րդ մասում «32-րդ» բառը փոխարինել «33-րդ» բառով:

**Հոդված 8.** Օրենքի 35-րդ հոդվածը լրացնել 2-րդ մասով հետևյալ բովանդակությամբ.

«2. Առողջապահության բնագավառի հետբուհական մասնագիտական կրթություն իրականացնող կազմակերպություններին ներկայացվող պահանջները, չափանիշները, այդ կազմակերպությունների ցանկը, հետբուհական կրթական գործընթացի կազմակերպման տեսակներն ու առանձնահատկությունները, մասնագիտական գոծունեության ծավալներից բխող որակավորման շրջանակները, ինչպես նաև մասնագիտական ուղղություններին ու կրթական ծրագրերին ներկայացվող ընդհանրական պահանջները, վերջնարդյունքները սահմանում է Կառավարությունը՝ լիազոր մարմնի ներկայացմամբ՝ համաձայնեցված կրթության ոլորտի պետական լիազոր մարմնի հետ։»:

**Հոդված 9.** Օրենքը 5-րդ գլխից հետո լրացնել նոր` 5.1 գլխով` հետևյալ բովանդակությամբ.

**«ԳԼՈՒԽ 5.1**

**ԲՈՒԺԱՇԽԱՏՈՂԻ ԱՆՀԱՏԱԿԱՆ ԼԻՑԵՆԶԱՎՈՐՈՒՄԸ**

**Հոդված 32.1. Բուժաշխատողի անհատական լիցենզավորման կազմակերպման գործընթացը**

1. Առողջապահության բնագավառում որոշակի մասնագիտական գործունեություն ինքնուրույն իրականացնելու համար ավագ բուժաշխատողները, որպես ֆիզիկական անձ, պետք է ստանան անհատական լիցենզիա` անկախ նրանց աշխատանքի վայրից, իսկ կլինիկական օրդինատորները (կլինիկական ռեզիդենտները)՝ անցումային անհատական լիցենզիա:

2. Անցումային անհատական լիցենզիան տրամադրվում է առողջապահության բնագավառիբարձրագույն մասնագիտական կրթության փաստը հաստատող ավարտական փաստաթղթի (դիպլոմ) հիման վրա` Կառավարության կողմից սահմանված կարգով կենտրոնացված քննության հանձնման արդյունքում կլինիկական օրդինատուրա (կլինիկական ռեզիդենտուրա) կամ ռազմական բարձրագույն հետբուհական ուսուցում իրականացնող հաստատություններ ընդունված անձանց՝ ուսումնառությունն սկսելու պահից:

3. Անհատական լիզենզիան տրամադրվում էառողջապահության բնագավառիբարձրագույն և հետբուհական մասնագիտական կրթություն իրականացնող ուսումնական հաստատությունները Հայաստանի Հանրապետության օրենսդրությամբ սահմանված կարգով ավարտած, անհատական լիցենզիա ստանալու համար Կառավարության կողմից սահմանված կարգով կենտրոնացված քննություն հանձնած և ՇՄԶ հավաստագիր ունեցող անձանց:

4. Կենտրոնացված քննությունը իրականացվում է քննական հանձնաժողովի կողմից, որի ձևավորման կարգը, աշխատակարգը և անհատական կազմը սահմանում է Կառավարությունը:

5. Անհատական լիցենզիան և անցումային անհատական լիցենզիան տրամադրում է լիազոր մարմինը:

6. Անհատական լիցենզիայի և անցումային անհատական լիցենզիայի ձևերը, դրանց տրամադրման կամ մերժման կարգը, լիցենզավորման նպատակով կենտրոնացված քննության կազմակերպման կարգը սահմանում է Կառավարությունը:

7. Անհատական լիցենզիայի և անցումային անհատական լիցենզիայի համար գանձվում է պետական տուրք` «Պետական տուրքի մասին» օրենքով սահմանված կարգով և չափով, բացառությամբ Հայաստանի Հանրապետության զինված ուժերի, Ազգային անվտանգության ծառայության, Ոստիկանության և Արտակարգ իրավիճակների նախարարության Փրկարար ծառայության զինվորական հաստիք զբաղեցնող ավագ բուժաշխատողների և Հայաստանի Հանրապետության զինված ուժերի բարձրագույն հետբուհական հաստատությունում ուսումնառողների:

8. Անհատական լիցենզիան տրվում է հինգ տարի ժամկետով:

9. Սույն հոդվածի 8-րդ մասով նախատեսված ժամկետը լրանալուց ոչ ուշ, քան 3 ամիս առաջ ավագ բուժաշխատողը, Կառավարության կողմից սահմանված կարգով, դիմում է հաջորդ հինգ տարիների համար անհատական լիցենզիայի ժամկետը երկարաձգելու նպատակով:

10. Անցումային անհատական լիցենզիան տրվում է հետբուհական մասնագիտական կրթություն իրականացնող կազմակերպությունում ուսում ստանալու ժամանակահատվածի համար:

11. Կլինիկական օրդինատորները (կլինիկական ռեզիդենտները), ռազմական բարձրագույն հետբուհական ուսուցում իրականացնող հաստատություններում ուսումնառող անձինք իրավունք ունեն իրականացնելու բժշկական օգնություն և սպասարկում` միայն տրված լիցենզիայով սահմանված շրջանակներում:

12. Ռազմաբժշկական ուսումնական հաստատություն կամ պետական լիազոր մարմնի պատվերով բարձրագույն բժշկական ուսումնական հաստատություններ ավարտած և սահմանված կարգով անհատական լիցենզա չստանալու հիմքով պայմանագրային զինվորական ծառայությունից արձակված ավագ բուժաշխատողին սահմանված կարգով անհատական լիցենզիա կարող է տրամադրվել պահեստազոր արձակվելուց երեք տարի հետո։

13. Բուժաշխատողների անհատական լիցենզավորման գործընթացը կարգավորվում է սույն օրենքով, «Լիցենզավորման մասին» օրենքով, ինչպես նաև այլ իրավական ակտերով:

**Հոդված 32.2. Բուժաշխատողի անհատական լիցենզիայի գործողության դադարեցումը**

1. Բուժաշխատողի անհատական լիցենզիայի գործողությունը դադարեցվում է, եթե՝

1) անձը լիցենզիա է ստացել օրենքի պահանջների խախտմամբ.

2) լիցենզավորված անձի դիմումի համաձայն.

3) անձը դատական կարգով ճանաչվել է անգործունակ.

4) անձը դատական կարգով ճանաչվել է սահմանափակ գործունակ, որի արդյունքում հնարավոր չէ զբաղվել մասնագիտական գործունեությամբ.

5) դատարանի՝ օրինական ուժի մեջ մտած դատավճռով անձն ազատազրկման է դատապարտվել և դատվածությունը սահմանված կարգով հանված կամ մարված չէ.

6) անձը մահացել է, կամ ուժի մեջ է մտել նրան մահացած ճանաչելու մասին դատարանի ակտը.

7) լիցենզիայի ժամկետը լրանալու դեպքում.

8) առողջական վիճակի վատթարացումը կամ անձի մոտ առկա հիվանդությունը անհամատեղելի է վերջինիս մասնագիտական գործունեության հետ.

9) օրենքով նախատեսված այլ դեպքերում:

2. Սույն հոդվածի 1-ին մասի 1-ին կետով նախատեսված հիմքով անհատական լիցենզիայի գործողության դադարեցման դեպքում անձն իրավունք ունի նոր անհատական լիցենզիա ստանալու համար դիմել միայն անհատական լիցենզիայի գործողությունը դադարեցվելուց մեկ տարի հետո:

3. Անհատական լիցենզիայի դադարեցման համար օրենքով սահմանված հիմքերի վերացման դեպքում անձն իրավունք ունի այդ հիմքերի վերացումից հետո դիմել անհատական լիցենզիա ստանալու համար:

4. Սույն հոդվածի առաջին մասի 2-րդ և 6-րդ կետերով նախատեսված հիմքերով անհատական լիցենզիայի գործողությունը դադարեցվում է լիազոր մարմնի հրամանով:

 5. Անհատական լիցենզիայի գործողության դադարեցման դեպքում անհատական լիցենզիան վերադարձվում է լիազոր մարմին:

**Հոդված 32.3. Բուժաշխատողի անհատական լիցենզիայի գործողության կասեցումը**

**1.** Բուժաշխատողի անհատական լիցենզիայի գործողությունը կասեցվում է՝

1) սույն օրենքով սահմանված կարգով և ժամկետում հավաստագրում չանցելու դեպքում.

2) անձի՝ օրենքով սահմանված կարգով անհայտ բացակայող ճանաչվելու դեպքում.

3) սույն օրենքի 37-րդ հոդվածի 11-րդ մասի 2-րդ կետի գ. ենթակետով նախատեսված դեպքում.

2. Սույն հոդվածի 1-ին մասով նախատեսված հիմքը վերանալուց հետո բուժաշխատողի անհատական լիցենզիայի գործողությունը վերականգնվում է լիազոր մարմնի կողմից` այն բուժաշխատողի դիմումի հիման վրա, որի անհատական լիցենզիայի գործողությունը կասեցվել էր:

3. Լիազոր մարմինը սույն հոդվածի 2-րդ մասով նախատեսված դիմումը քննում և որոշում է կայացնում դիմումն ստանալու օրվանից 30-օրյա ժամկետում:

4. Անհատական լիցենզիայի վերականգնման կամ վերականգնումը մերժելու վերաբերյալ լիազոր մարմնի հրամանը «Վարչարարության հիմունքների և վարչական վարույթի մասին» օրենքով սահմանված կարգով հանձնվում է հայտատուին` լիազոր մարմնի հրամանի ընդունումից հետո` եռօրյա ժամկետում:

5. Բուժաշխատողի անհատական լիցենզիայի գործողությունը վերականգնելը մերժելու մասին լիազոր մարմնի հրամանը կարող է բողոքարկվել «Վարչարարության հիմունքների և վարչական վարույթի մասին» օրենքով սահմանված կարգով կամ դատական կարգով:»:

**Հոդված 32.4. Անցումային անհատական լիցենզիայի գործողության դադարեցումը**

1. Անցումային անհատական լիցենզիայի գործողությունը դադարեցվում է՝

1) կլինիկական օրդինատուրայում (կլինիկական ռեզիդենտուրայում) ուսումը դադարեցնելու դեպքում.

2) անձի՝ դատական կարգով անգործունակ ճանաչվելու դեպքում.

3) անձ` դատական կարգով սահմանափակ գործունակ ճանաչվելու դեպքում, որի արդյունքում հնարավոր չէ զբաղվել մասնագիտական գործունեությամբ.

4) եթե դատարանի՝ օրինական ուժի մեջ մտած դատավճռով անձն ազատազրկման է դատապարտվել և դատվածությունը սահմանված կարգով հանված կամ մարված չէ.

5) եթե անձը մահացել է, կամ ուժի մեջ է մտել նրան մահացած ճանաչելու մասին դատարանի ակտը.

6) առողջական վիճակի վատթարացումը կամ անձի մոտ առկա հիվանդությունը անհամատեղելի է վերջինիս մասնագիտական գործունեության հետ.

7) բուժաշխատողի անհատական լիցենզիա ստանալու դեպքում.

8) օրենքով նախատեսված այլ դեպքերում:

2. Սույն հոդվածի 1-ին մասի 1-ին, 2-րդ, 3-րդ, 6-րդ կետերով նախատեսված հիմքերի վերացման և ուսումնական հաստատությունում ուսումը շարունակելու դեպքում անձն իրավունք ունի այդ հիմքերի վերացումից հետո դիմել անցումային անհատական լիցենզիա ստանալու համար:

3. Սույն հոդվածի առաջին մասի 1-ին և 5-րդ կետերով նախատեսված հիմքերով անցումային անհատական լիցենզիայի գործողությունը դադարեցվում է լիազոր մարմնի հրամանով:

 4. Անցումային անհատական լիցենզիայի գործողության դադարեցման դեպքում այն վերադարձվում է լիազոր մարմին:

**Հոդված 32.5. Անցումային անհատական լիցենզիայի գործողության կասեցումը**

1. Անցումային անհատական լիցենզիայի գործողությունը կասեցվում է՝

1) մեկ տարվա ընթացքում երկու և ավելի անգամ մասնագիտական էթիկայի կանոնները խախտելու դեպքում` 1 ամիս ժամկետով.

2) անձի՝ օրենքով սահմանված կարգով անհայտ բացակայող ճանաչվելու դեպքում:

2. Սույն հոդվածի 1-ին մասով նախատեսված ժամկետը լրանալուց հետո անցումային անհատական լիցենզիա ստացած անձի դիմումի հիման վրա անցումային անհատական լիցենզիայի գործողությունը վերականգնվում է լիազոր մարմնի կողմից:

3. Լիազոր մարմինը սույն հոդվածի 2-րդ մասով նախատեսված դիմումը քննում և որոշում է կայացնում դիմումն ստանալու օրվանից 30-օրյա ժամկետում:

4. Անցումային անհատական լիցենզիայի վերականգնման կամ վերականգնումը մերժելու վերաբերյալ լիազոր մարմնի հրամանը «Վարչարարության հիմունքների և վարչական վարույթի մասին» օրենքով սահմանված կարգով հանձնվում է հայտատուին` լիազոր մարմնի հրամանի ընդունումից հետո` եռօրյա ժամկետում:

5. Անցումային անհատական լիցենզիայի գործողությունը վերականգնելը մերժելու մասին լիազոր մարմնի հրամանը կարող է բողոքարկվել «Վարչարարության հիմունքների և վարչական վարույթի մասին» օրենքով սահմանված կարգով կամ դատական կարգով:»:

**Հոդված 10.** Օրենքի 37-րդ հոդվածի 11-րդ մասի 2-րդ կետի գ. ենթակետում «բժշկական օգնություն և սպասարկում իրականացնողի լիցենզիան միայն տվյալ բուժաշխատողի մասով՝ մեկ ամիս ժամկետով» բառերը փոխարինել «բուժաշխատողի անհատական լիցենզիան» բառերով:

**Հոդված 11. Անցումային և եզրափակիչ դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը, բացառությամբ սույն օրենքի 1-ին հոդվածի, 2-րդ հոդվածի 2-րդ կետի, 4-րդ, 6-րդ, 9-րդ և 10-րդ հոդվածների, որոնք ուժի մեջ են մտնում 2025 թվականի հունվարի 1-ից:

2. Սույն օրենքի ընդունմամբ պայմանավորված համապատասխան ենթաօրենսդրական իրավական ակտերն ընդունվում են մինչև 2024 թվականի հուլիսի 1-ը: